Title: ประกาศกระทรวงการคลัง เรื่อง รายงานผลการกู้เงินโดยการออกตั๋วสัญญาใช้เงินเพื่อการบริหารหนี้ ในปีงบประมาณ พ.ศ. 2558 ครั้งที่ 3

ประกาศกระทรวงการคลัง

ประกาศกระทรวงการคลัง
เรื่อง
รายงานผลการกู้เงินโดยการออกตั๋วสัญญาใช้เงินเพื่อการบริหารหนี้
ในปีงบประมาณ
พ.ศ. ๒๕๕๘
ครั้งที่ ๓[๑]

เพื่อให้เป็นไปตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ และกฎกระทรวงกำหนดหลักเกณฑ์
วิธีการ และเงื่อนไขในการออก การซื้อขาย การโอน และการใช้ตราสารหนี้เป็นหลักประกัน
พ.ศ. ๒๕๕๐ กระทรวงการคลังขอประกาศให้ทราบทั่วกันว่า

กระทรวงการคลังได้ดำเนินการกู้เงินเพื่อปรับโครงสร้างหนี้ตั๋วเงินคลังเป็นตั๋วสัญญาใช้เงิน
โดยมีสาระสำคัญและเงื่อนไขของการกู้เงินดังนี้

๑.  กระทรวงการคลังได้ดำเนินการกู้เงินโดยวิธีออกตั๋วสัญญาใช้เงินเพื่อการบริหารหนี้
ในปีงบประมาณ พ.ศ. ๒๕๕๘ ครั้งที่ ๓ อายุ ๑ ปี ให้กับธนาคารออมสินเป็นจำนวนเงิน ๑๐,๑๑๕ ล้านบาท (หนึ่งหมื่นหนึ่งร้อยสิบห้าล้านบาทถ้วน)

๒.  ตั๋วสัญญาใช้เงินนี้จะออกให้กับธนาคารออมสินในวันที่
๓๐ กันยายน ๒๕๕๘

๓.  ตั๋วสัญญาใช้เงินที่ออกตามในข้อ
๒ มีกำหนดชำระคืนต้นเงินกู้ ในวันที่ ๓๐ กันยายน ๒๕๕๙

๔.  ตั๋วสัญญาใช้เงินนี้มีอัตราดอกเบี้ยเท่ากับอัตราดอกเบี้ยอ้างอิง
(อัตราดอกเบี้ยอ้างอิงระยะสั้นตลาดกรุงเทพ (BIBOR) ระยะ ๖ เดือน
ตามประกาศธนาคารแห่งประเทศไทย) บวกด้วย Spread โดยปรับอัตราดอกเบี้ยทุก
๖ เดือน หากอัตราดอกเบี้ยอ้างอิงมีการเปลี่ยนแปลง
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน แล้วนับตามจำนวนวันที่เกิดขึ้นจริง
เศษของหนึ่งสตางค์ให้ปัดทิ้ง ชำระดอกเบี้ยงวดแรกในวันที่ ๓๐ มีนาคม ๒๕๕๙
และชำระดอกเบี้ยงวดสุดท้ายในวันที่ ๓๐ กันยายน ๒๕๕๙ โดยดอกเบี้ยงวดแรกของตั๋วสัญญาใช้เงินที่ออกให้ในวันที่
๓๐ กันยายน ๒๕๕๘ มีอัตราดอกเบี้ยเท่ากับร้อยละ ๑.๗๘๓๓๓ ต่อปี
สำหรับการใช้อัตราดอกเบี้ยในงวดต่อ ๆ ไป จะใช้อัตราดอกเบี้ยอ้างอิง ๒
วันทำการก่อนวันครบกำหนดชำระดอกเบี้ย เพื่อใช้คำนวณดอกเบี้ย ในช่วงระยะเวลา ๖
เดือนถัดไป

๕.  การชำระดอกเบี้ย
ตลอดเวลาที่สัญญายังมีอายุอยู่ให้แบ่งการชำระดอกเบี้ยปีละ ๒ งวด คือวันที่ ๓๐
มีนาคม และ ๓๐ กันยายน
สำหรับดอกเบี้ยงวดสุดท้ายจะชำระพร้อมต้นเงินกู้ตามตั๋วสัญญาใช้เงินในวันที่ไถ่ถอน
หากวันครบกำหนดชำระดอกเบี้ยตรงกับวันหยุดธนาคารแห่งประเทศไทย ก็ให้เลื่อนไปชำระในวันทำการถัดไป
โดยไม่นับวันหยุดธนาคารแห่งประเทศไทยดังกล่าวเข้ารวมเพื่อคำนวณดอกเบี้ยที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงวันก่อนวันชำระหนี้

๖.  การชำระคืนต้นเงินกู้
กระทรวงการคลังสามารถชำระคืนต้นเงินกู้ก่อนครบกำหนดได้ทั้งจำนวนหรือบางส่วนก็ได้  ทั้งนี้
กระทรวงการคลังจะแจ้งให้สถาบันการเงินทราบล่วงหน้าไม่น้อยกว่า ๒ วันทำการ
และจะชำระค่าดอกเบี้ยคงค้างของหนี้เงินต้นที่ชำระคืนก่อนกำหนดพร้อมกับการชำระหนี้เงินต้นก่อนกำหนดนั้นด้วย
โดยหากวันครบกำหนดชำระต้นเงินกู้ตรงกับวันหยุดธนาคารแห่งประเทศไทย ก็ให้เลื่อนไปชำระในวันเปิดทำการถัดไป
และได้รับยกเว้นการคิดค่าธรรมเนียมและค่าใช้จ่ายใด ๆ

๗. ไม่มีค่าธรรมเนียมและค่าใช้จ่ายใด ๆ

ประกาศ
ณ วันที่ ๒๕ กันยายน พ.ศ. ๒๕๕๘
พงษ์ภาณุ
 เศวตรุนทร์
รองปลัดกระทรวงการคลัง
หัวหน้ากลุ่มภารกิจด้านทรัพย์สิน
ปฏิบัติราชการแทน
ปลัดกระทรวงการคลัง

ปริยานุช/ผู้จัดทำ
๑๙ ตุลาคม ๒๕๕๘

ปุณิกา/ผู้ตรวจ
๙ พฤศจิกายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๒๕๔ ง/หน้า ๒/๑๕ ตุลาคม ๒๕๕๘